Senyores, senyors,

Els propers dies 2 i 3 d’abril, l’associació Solc, música i tradició al Lluçanès, en col·laboració amb altres associacions i institucions de la comarca, organitza unes jornades sobre la transhumància al Lluçanès amb motiu de la celebració dels 15 anys del GTTS –Grup de Treball de Transhumància de Solc- i per donar a conèixer la feina feta durant aquest temps.
Les jornades comptaran amb la participació d’especialistes en el tema i amb la presència de persones i institucions que darrerament han desenvolupat estudis, treballs i propostes relacionades amb el món dels pastors i de la transhumància a casa nostra i a d’altres indrets, com a Euskal Herria i a Itàlia.
Les rutes, els llibres, les revistes, els mapes i noves iniciatives amb productes  derivats de l’activitat ramadera tindran també un espai en aquestes jornades, de manera que podrem fer un repàs a la realitat del sector des de vessants diferents i de significat interès.
Tota aquesta part més vinculada a les experiències i a la reflexió es concentraran en la jornada del dissabte, dia 2 d’abril, a Santa Eulàlia de Puig-oriol, mentre que per al diumenge, dia 3, l’activitat se centrarà en la ruta que ens portarà de Santa Eulàlia de Puig-oriol a Prats de Lluçanès, seguint alguns dels camins principals de transhumància que travessen el Lluçanès, així com les afectacions que pateixen per obres i plans urbanístics. 
No hi faltarà una part més lúdica amb el sopar de pastors ambientat pel grup “Surti com surti”, que oferirà música i cançons dels Pirineus, i la possibilitat de coneìxer el món de les eines de pastor amb la mostra cedida pel pastor berguedà Ernest Sitges.
Per tot plegat, creiem que la jornada tindrà un alt interès i ens agradaria poder comptar amb la vostra presència i participació activa.
Per a qualsevol informació o aclariment, podeu adreçar-vos a Solc, música i tradició al Lluçanès :

Telèfons: 93 850 82 81 / 610 444 689
Correu electrònic: solc@pangea.org
www.solcllucanes.cat
Carrer Major, 51, baixos / 08513-Prats de Lluçanès (Lluçanès)

Cordialment,

Montserrat Rocadembosch
Solc, música i tradició al Lluçanès

Lluçanès, 21 de març del 2011